(Návrh)

**VYHLÁŠKA**

**Ministerstva zdravotníctva Slovenskej republiky,**

**ktorou sa dopĺňa vyhláška Ministerstva zdravotníctva Slovenskej republiky č. 84/2016 Z. z., ktorou sa ustanovujú určujúce znaky jednotlivých druhov zdravotníckych zariadení v znení neskorších predpisov**

 Ministerstvo zdravotníctva Slovenskej republiky podľa § 7 ods. 6 zákona č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov ustanovuje:

**Čl. I**

Za § 10a sa vkladá § 10b, ktorý znie:

„**§ 10b**

(1) Zariadenie integrácie prierezovej starostlivosti je zdravotnícke zariadenie podľa odseku 2 alebo odseku 3 určené na poskytovanie zdravotnej starostlivosti o duševné zdravie v rôznych špecializačných odboroch osobe, ktorej zdravotný stav vyžaduje integráciu prierezovej starostlivosti a výkon činnosti multidisciplinárneho tímu v súvislosti s poskytovanou ambulantnou zdravotnou starostlivosťou alebo ústavnou zdravotnou starostlivosťou. Minimálne požiadavky na materiálno-technické vybavenie a personálne zabezpečenie ustanovuje osobitný predpis.

(2) Zdravotníckym zariadením integrácie prierezovej starostlivosti môže byť ambulancia klinickej psychológie, klinicko-psychologický stacionár alebo spoločné vyšetrovacie a liečebné zložky v odbore klinická psychológia, ak odsek 3 neustanovuje inak.

(3) Zdravotníckym zariadením integrácie prierezovej starostlivosti môže byť psychiatrická ambulancia, detská psychiatrická ambulancia, psychiatrický stacionár alebo detský psychiatrický stacionár; ak zdravotný stav osoby vyžaduje aj poskytovanie príslušnej psychiatrickej alebo detskej psychiatrickej zdravotnej starostlivosti.

(4) Zdravotnícke zariadenie integrácie prierezovej starostlivosti môže tvoriť aj súbor vzájomne spoločne a jednotne organizovaných všeobecných ambulancií, špecializovaných ambulancií, stacionárov, zariadení spoločných vyšetrovacích a liečebných zložiek alebo samostatných praxí zdravotníckych pracovníkov zameraných na poskytnutie komplexnej starostlivosti zabezpečovanej multidisciplinárnym tímom, ak spĺňajú podmienku podľa odseku 2 alebo 3.“.

**Čl. II**

Táto vyhláška nadobúda účinnosť 1. januára 2025.